題李立父高遠樓
作者：真德秀
朝代：宋

paragraphs: 君家百尺樓，近在環堵室。
室處豈不佳，暑溽厭煩鬰。
著脚躡層梯，心眼便超軼。
好風天外來，佳月雲端出。
清明湛空闊，洞視了孅悉。
豈徒快登臨，抑可驗學術。
大哉天地心，昭然本如日。
世人庳且隘，動以私見窒。
未能脫塵凡，底處識微密。
羨君有斯樓，發以靜春筆。
知崇與禮卑，二義貫于一。
獨理要高明，履道貴平實。
庶幾足目俱，不但窺髣髴。
工夫妙方寸，豈假身外物。
此境未昭融，此屋空突兀。
君看希聖徒，陋巷暗蓬蓽。